**ΜΑΝΩΛΗΣ ΓΛΕΖΟΣ**

(1922 – 2020)

Ο Μανώλης Γλέζος γεννήθηκε στην Απείρανθο της Νάξου το 1922 από πατέρα Απεραθείτη και μητέρα Παριανή. Η οικογένειά του διέμενε στην Αθήνα, όπου και τελείωσε το Γυμνάσιο και την ΑΣΟΕ.

Το 1941(31 Μαΐου) έκανε πράξη την αντίθεσή του προς τους Γερμανούς κατακτητές κατεβάζοντας, μαζί με τον Απ.Σάντο, την Ελληνική Σημαία από τον ιερό βράχο της Ακροπόλεως. Αυτή η πράξη τον σημάδεψε για όλη του τη ζωή.

Πολιτικοποιημένος στην Αριστερά, αγωνίστηκε ήδη από το 1939 για τα «πιστεύω» του με συνέπεια, αλλά κοιτάζοντας και τα συμφέροντα της χώρας. Αληθινός Πατριώτης και Άνθρωπος, Ιδεαλιστής και Οραματιστής ο Μανώλης Γλέζος υπέστη πάμπολλες διώξεις φυλακίστηκε, εστάλη σε εξορία και καταδικάστηκε τρις σε θάνατο.

Εξελέγη βουλευτής αρχικά με την ΕΔΑ, το ΠΑΣΟΚ και τελευταία με το ΣΥΡΙΖΑ. Εξελέγη Ευρωβουλευτής, όπου και υποστήριξε τα Εθνικά θέματα.

Διετέλεσε κοινοτάρχης στο χωριό του, την Απείρανθο. Την περίοδο αυτή ίδρυσε στ’ Απεράθου Μουσεία και Βιβλιοθήκη με την επωνυμία Βιβλιοθήκη «Νικολάου Ν. Γλέζου» και αργότερα συνέγραψε οδηγό για τ’ Απεράθου με σκοπό τα έσοδα από την πώλησή του να αποτελούν την πηγή χρηματοδότησης για την λειτουργία τους.

Θεωρούσε υποχρέωσή του την ενεργή ενασχόληση με τα κοινά και παρακολουθούσε κάθε σχετική δραστηριότητα.

Όλοι τον ενθυμούμεθα παρόντα σε εκδηλώσεις όχι μόνον Ναξιακών αλλά και Κυκλαδίτικων σωματείων να παίρνει τον λόγο και προβάλλει με μαχητικότητα τις απόψεις του.

Ο Μανώλης Γλέζος τιμήθηκε με πολλές διακρίσεις από όλα τα πανεπιστήμια της Ελλάδος, αλλά και από Ενώσεις του εξωτερικούτιμήθηκε με το Διεθνές βραβείο Δημοσιογραφίας και το χρυσό μετάλλιο του Παγκοσμίου Συμβουλίου Ειρήνης.

Πολυγραφότατος ο Μ. Γλέζος δημοσίευσε αρκετές μελέτες και άρθρα σε εφημερίδες και περιοδικά. Ο ίδιος εξέδιδε την μηνιαία εφημερίδα «*Κυκλαδικά Νέα*»˙είχε συγγράψει δεκαεπτά βιβλία μεταξύ των οποίων «*Η ιστορία του βιβλίου»* (1974), «*Το φαινόμενο της αλλοτρίωσης στη γλώσσα*» (1977), «*Βίγλα Μνήμης*» (1981), « *Ύδωρ, Αύρα, Νερό*» (2001), «*Ο άνθρωπος και η φύση*» (2002), «*Η Εθνική Αντίσταση1940-45*», «*Στα κυκλαδονήσια η Αίσθηση στο Φως στιχουργεί*» (2016) με τελευταίο το «*Ακρωνύμια*» (2017).

H Εταιρεία Κυκλαδικών Μελετών τον ανεκήρυξε Επίτιμο Εταίρο της και το 2018 σε συνεργασία με τις εκδόσεις Gutenberg τίμησε το ποιητικό έργο του Μ. Γλέζου σε ειδική εκδήλωση στη Στοά του Βιβλίου, όπου παρουσιάστηκε το πόνημά του «*Στα κυκλαδονήσια η Αίσθηση στο Φως στιχουργεί*».